Jesús ymaꞌxungꞌajty ma tüg cajp huɨdi yxɨɨ Belén,
jɨm ma Judea ñaaxjot,
huinꞌit co anajty Herodes yreyꞌaty ma yɨ jɨmbɨ naaxjot.
Chi huinꞌit yjaꞌty ma Jerusalén cajp nijëjɨty yëydɨjctɨjc huidibɨ anajty tɨ choñ ma xɨɨ ypɨdzɨmy,
yɨ huɨdibɨ anajty ajcxy xɨɨ madzaꞌ tɨ niꞌixpɨgɨɨygɨxy.
Chi ajcxy yajtɨy:
― ¿Ma je judíojäy yrey tɨɨbɨ ymaꞌxungꞌaty?
Tɨ ɨɨch ajcxy nꞌijxɨ yɨꞌ ymadzaꞌ jɨm ma xɨɨ ypɨdzɨmy,
e yɨꞌ ɨɨch ajcxy ya miñ nhuindzɨgɨ̈huaangɨxy.
Co je rey Herodes jaduꞌn mɨdooy,
chi ooy ytɨgɨɨy tajpɨ maybɨ mɨɨd tügꞌócɨy cajpjäy jɨm Jerusalén.
Huinꞌit je rey huomujctay tügꞌócɨy teedytɨjc huindzɨndɨjc huɨdibɨ anajty yajꞌixpɨjcp yɨ Dios yley,
chi yajtɨy ma anajty ymaꞌxungꞌadaꞌñ yɨ Cristo.
Chi ajcxy yꞌadzooy:
― Jɨm Belén ma Judea ñaaxjot,
com Dios yꞌayucnajtzcapxɨɨybɨ jaduꞌn jeꞌ cojaay:
E miich Belén,
mabɨ Judea ñaaxjot,
mɨjꞌajtp mgɨxꞌajtp caꞌydɨ jac huɨdi naax jac huɨdi cajp,
com ma miich chonaꞌñ tüg Huindzɨn huɨdi aneꞌ mam yɨ israeljäy.
Huinꞌit Herodes oy yajhuoyii ameech huɨdibɨ anajty tɨ íjxcɨxy yɨ madzaꞌ.
Chi tɨybɨjcy yajxon mɨna anajty ogaꞌn tɨ ijxcɨxy je madzaꞌ.
E huinꞌit ajcxy quejxy jɨm Belén.
Chi jaduꞌn nɨmay:
― Nɨ́cxcɨx jɨm e ocnidɨu ocyajtɨugɨxy je piꞌcꞌanäg;
e co anajty tɨ mbatcɨxy,
miñ miich ajcxy xyajnɨmáaygɨxyɨch jaydëbɨ ɨɨch nɨcxy nañ jaduꞌn nhuindzɨgɨ̈yɨch.
Co jaduꞌn rey najtzcapxɨyday,
chi ajcxy choñ.
E je madzaꞌ tɨɨbɨ anajty íjxcɨxy ma xɨɨ ypɨdzɨmy,
chi ajcxy ijxy jayɨjp jeꞌ anajty ñɨcxy ma jeꞌ ajcxy,
ixtɨ conɨ oy je madzaꞌ yhuäcxɨpy ma anajty je piꞌcꞌanäg yajpaady.
Co je rey ixpɨcytɨjc jaduꞌn ijxy yɨ madzaꞌ,
chi ajcxy oy janch jotcujc ñayjɨhuɨ̈yii.
Co ajcxy ytɨjctɨgɨɨy,
chi ajcxy ijxy je piꞌcꞌanäg mɨɨd ytaj je María.
Chi jadaꞌ ajcxy ñaygojxtɨnaydaacɨ huindzɨgɨɨy ojadajty ajcxy je piꞌcꞌanäg.
Chi ajcxy yajꞌahuach yxuumy aguejtucy abɨjctucy,
chi ajcxy yajpɨdzɨmy oorɨ,
poom,
etz tüg tzoy huɨdi yxɨɨ mirra.
Chi ajcxy moy je piꞌcꞌanäg.
Chi cumäyjoty ajcxy nɨmaayɨ co caꞌ huaad yhuimbijtcɨxy ma Herodes,
chi ajcxy ñɨcxnɨ ma ycajp,
jüyöyñaxy ajcxy je Herodes,
huingbɨ tüꞌaa ajcxy ycuyñɨcx.
Co je rey ixpɨcytɨjc ajcxy yhuimbijttaayñɨ,
chi cumäjoty José ijxy tüg Dios yꞌángel,
chi ñɨmaayɨ:
― Pɨdɨ̈g,
nɨcx jɨm Egipto ñaaxjot mɨɨd yɨ piꞌcꞌanäg etz mɨɨd yɨꞌ ytaj,
e jɨm mhuɨꞌmɨpy ixtɨ coonɨ ɨɨch miich nɨmähuɨpy.
Com yɨ Herodes yꞌixtähuamy yɨꞌ yɨ piꞌcꞌanäg e yajꞌögaꞌñ yɨꞌ.
Chi huinꞌit José ypɨdɨ̈gy mɨɨd tzooñ coodz je piꞌcꞌanäg mɨɨd ytaj,
chi ajcxy ñɨcxy jɨm Egipto.
Jɨm ajcxy yꞌijty ixtɨ coonɨ oy yꞌögy je Herodes.
Jada jeꞌ jaduꞌn yajcuydun jaduꞌn nej Dios anajty tɨ ymɨnañ ma yɨꞌ yꞌayucnajtzcapxɨɨybɨ:
“Jɨm Egipto ɨɨch nꞌung tɨ nhuoy.”
Co Herodes oy huinmaꞌñ yajyöy co tɨ anajty ooy yhuinꞌɨɨñyii je rey ixpɨcytɨjc ajcxy co caꞌ anajty tɨ ñihuimbidyii,
chi ooy yjotꞌambɨjcy,
chi niꞌaneꞌmdɨɨy co huen nɨcxy jɨm Belén etz majaty cajp mɨhuingon Belén,
yajꞌöctaaygɨxy tügꞌócɨy yɨ piꞌcꞌanäg huɨdibɨ mejtz jɨmɨjt etz huɨdibɨ caꞌnɨ nigooty mejtz jɨmɨjt.
E jaduꞌn jada yajcuyduñ jaduꞌn nej anajty Dios yꞌayucnajtzcapxɨɨybɨ,
je Jeremías,
anajty tɨ cojaay:
Jɨm Ramá yajmɨdoy co anajty chachjɨɨy chachyäxy jäy ajcxy;
yɨ Raquel tzachjɨɨyb tzachyaaxp mɨɨd yꞌung ajcxy ycɨxpɨ,
caꞌ ajcxy anajty yjotcujcꞌaty mɨɨd co anajty yꞌung tɨ yꞌöctäy.
Co oy yꞌöcnɨ Herodes huinꞌit jɨm Egipto,
Dios tüg yꞌángel ñayguëxɨ̈cɨ cumäyjoty ma José.
Chi ñɨmayɨ:
― Pɨdɨ̈g,
mɨɨdnɨcx yɨ piꞌcꞌanäg etz yɨꞌ ytaj jɨm ma yɨ Israel ñaaxjot jadügtecy com tɨ yꞌöctaayñɨ yɨ huɨdibɨ anajty yajꞌögam yɨ piꞌcꞌanäg.
Huinꞌit José ypɨdɨ̈gy,
mɨɨd nɨcxy yɨ piꞌcꞌanäg etz yɨꞌ ytaj jɨm ma Israel ñaaxjot.
Per co José nejhuɨɨy co je Arquelao yɨꞌ anajty jɨm aneꞌmb jaduꞌn nej anajty je yteedy Herodes,
ooy chɨgɨɨy nej ñɨcxɨp jɨm.
E co jaduꞌn anajty tɨ ycumäy co caꞌ jɨm ñɨcxɨp,
chi ajcxy ñɨcxy jɨm Galilea ñaaxjot.
Co jɨm yjäty,
chi jɨm chɨnaydacpɨjcy ma je cajp huɨdi yxɨɨ Nazaret.
Jadayaabɨ jeꞌ jaduꞌn tun jajtɨ jaduꞌn nej anajty ycojaayɨty ma Dios yꞌayucnajtzcapxɨɨybɨ ñecy co Jesús xɨɨꞌadɨɨyb Nazareno.